ועדת הכלכלה, כנסת 20, פרוטוקול מספר 480, 2017-03-21 11:45

איתן כבל: על סדר יומה של הוועדה: העדר טכנולוגיית דור 3 בשטחי הרשות הפלסטינית, של חבר הכנסת אחמד טיבי.

איתן כבל: מדובר בדיון מהיר לבקשתו של חבר הכנסת אחמד טיבי.

איתן כבל: פנינו לגורמי הממשלה הרלוונטיים, בראש וראשונה למנכ"ל משרד התקשורת, מר פילבר, שהשיב לנו את הדבר הבא: לכבוד חבר הכנסת איתן כבל, יו"ר ועדת הכלכלה, כנסת ישראל.

איתן כבל: שלום רב, הנדון: הפעלת שירותי דור 3 ברש"פ.

איתן כבל: סמך: פניית חבר הכנסת אחמד טיבי ליו"ר הכנסת מיום 15.3.2017.

איתן כבל: בפנייה שבסמך מבקש חבר הכנסת אחמד טיבי לקיים דיון מהיר בוועדת הכלכלה בנושא שבנדון.

איתן כבל: 2.

איתן כבל: על פי הסכם הביניים הישראלי-פלסטיני בדבר הגדה המערבית ורצועת עזה, מיום 28.9.1995, נושא הקצאת התדרים לתקשורת, בין היתר, מסור לוועדה בילטראלית אשר הוקמה מכוח ההסכם, היא ה-JTC – Joint Technical Committee.

איתן כבל: במסגרת ועדה זו נדונים נושאי התקשורת המוסדרים על פי ההסכם.

איתן כבל: 3.

איתן כבל: בהמשך לבקשת הצד הפלסטיני מה-JTC לאפשר מתן שירותי "דור 3" ברש"פ, נחתם ביום 19.11.2015 מסמך עקרונות בין הצדדים בנושא.

איתן כבל: 4.

איתן כבל: כבכל עניין אחר שבין ישראל לרש"פ, ישנם גם היבטים מדיניים מורכבים לטיפול בנושא.

איתן כבל: בצד זאת, נציין גם כי גורמים בינלאומיים שונים הביעו עניין ורצון לסייע בנושא, והם מעורבים בנעשה.

איתן כבל: 5.

איתן כבל: מחתימת מסמך העקרונות ועד היום מתקיימים בין הצדדים דיונים טכניים על אופן יישומו, כאשר בחודשים האחרונים חלה התקדמות משמעותית בדיונים אלה והם נמצאים כעת בשלב מכריע ולקראת סיכום.

איתן כבל: 6.

איתן כבל: דיון כמבוקש יציף היבטים פוליטיים ושכזה יעכב ללא ספק את סיום התהליך ואף יסיג את הצדדים לאחור, דבר שיגרום למדינת ישראל נזק ממשי ביחסים עם הצד הפלסטיני וגם במישור היחסים מול הגורמים הבינלאומיים המעורבים בדבר.

איתן כבל: 7.

איתן כבל: אשר על כן אבקש לדחות את הדיון עד לסיכום בנושא בין הצדדים.

איתן כבל: בברכה, שלמה פילבר המנהל הכללי.

איתן כבל: העתקים: אלוף יואב (פולי) מרדכי, מתאם פעולות הממשלה בשטחים, ותת אלוף אחוות בן חור, ראש המנהל האזרחי ביהודה ושומרון.

אחמד טיבי: אני מנסה להעלות את הנושא הזה של העדר מתן שירותי דור 3 באזורים הפלסטיניים, בשטחי הגדה המערבית וברצועת עזה מזה יותר משנתיים.

אחמד טיבי: אני יודע שיש גורמים שלחצו על קודמך לא לקיים את הדיון, לכן נאלצתי להעביר את זה לדיון מהיר בנשיאות.

אחמד טיבי: זו הסיבה שהדיון אכן מתקיים היום.

אחמד טיבי: התשובה של מנכ"ל משרד התקשורת היא תשובה מוזרה.

אחמד טיבי: הסכם הביניים מחייב מתן תדר נוסף לרשות הפלסטינית.

אחמד טיבי: התדר הנוסף היה אמור להוביל למתן שירותי דור 3.

אחמד טיבי: מדובר על שירותים אלמנטריים שניתנים בכל העולם.

אחמד טיבי: ביפן ובקוריאה יש 5G, בישראל יש 4G, רק ברשות הפלסטינית יש 2G.

אחמד טיבי: מבחינה טכנולוגית זה פיגור, מיושן.

אחמד טיבי: זכותם של הפלסטינים תושבי הגדה והרצועה שיהיה להם דור 3 כמו כל מדינה אחרת בעולם.

אחמד טיבי: רק מה, כיבוש הוא כיבוש.

אחמד טיבי: זו התנהגות של כוח צבאי ששולט על מתן תדרים.

אחמד טיבי: הסטודנט הפלסטיני, האישה, הפועל, הרופא או הפקיד יכולים שיהיה להם וואטסאפ.

אחמד טיבי: תראה עד איפה נכנסים לנימי החיים הפלסטיניים תחת כיבוש.

אחמד טיבי: זה אמור להיות משהו שאנחנו לא צריכים לדון בו, הוא טריוויאלי.

אחמד טיבי: הבנק העולמי אמר שההפסדים לכלכלה בגלל שאין דור 3 נאמדים ביותר ממיליארד דולר.

אחמד טיבי: יש הסכם עקרונות שנחתם בין שני הצדדים.

אחמד טיבי: מאז עדיין אין דור 3.

אחמד טיבי: אני יודע - דיברתי עם החברות הסלולריות הפלסטיניות אתמול - שיש תזוזה.

אחמד טיבי: אני אמשיך ללחוץ, אדוני היושב-ראש, כדי שהזכות האלמנטרית הזאת של תושבי הגדה המערבית ועזה תמומש.

אחמד טיבי: יש גם אלמנט כלכלי, יסלח לי חבר הכנסת פרי שהיה יושב-ראש סלקום.

אחמד טיבי: בגלל שאין 3G הפלסטינים תושבי הגדה והרצועה נאלצים לקנות סימים של חברות ישראליות שיש בהם דור 3.

אחמד טיבי: יש 370 אלף סימים ישראליים.

אחמד טיבי: זה גורם הפסד גדול מבחינה כספית לאוצר הפלסטיני שזקוק לכל הכנסה.

אחמד טיבי: אני מבקש שהוועדה תמשיך ללחוץ עד שהדבר הזה יתממש.

עבד אל חכים חאג' יחיא: הנושא הוא לא רק סימים.

עבד אל חכים חאג' יחיא: גם כשמתקשרים בין קווים פלסטיניים לקווים ישראלים, זה מראה כאילו שמתקשרים מחו"ל.

עבד אל חכים חאג' יחיא: גם בזה יש מקום לטפל.

עבד אל חכים חאג' יחיא: המערכות לא נפרדות.

עבד אל חכים חאג' יחיא: זה צריך להיות ברמה כמו בכל העולם.

עבד אל חכים חאג' יחיא: אסור לחשוב על זה בכיוון ביטחוני, זה עניין אזרחי.

עבד אל חכים חאג' יחיא: יש קליטה רק לחלק מהרשתות.

עבד אל חכים חאג' יחיא: אין סיבה שכשמתקשרים זו תהיה כמו שיחה מחו"ל.

יעקב פרי: אני אצטט מעיתון "דה-מרקר" מ-26.11.2015: "הודעה קצרה ובהולה שפרסם ביום חמישי מתאם הפעולות בשטחים על הסכם הבנות בין ישראל לרשות הפלסטינית לפריסת רשתות סלולר דור 3 בשטחי הרשות.

יעקב פרי: ההודעה שעליה חתום מתאם הפעולות מעלה יותר שאלות מתשובות.

יעקב פרי: כדי להבין את המשמעות שלה, צריך להביא בחשבון את העובדה שבניגוד לישראל הריבונית שבה פרסו דור 3, ברשות זה לא נפרס".

יעקב פרי: אנחנו מדברים על נובמבר 2015.

יעקב פרי: אנחנו נמצאים עכשיו לקראת אמצע 2017.

יעקב פרי: אני חושב שיש 2 או 3 סיבות.

יעקב פרי: סיבה אחת, לחץ של החברות הישראליות; סיבה שנייה, הקצאת תדרים; סיבה שלישית, הפעלת לחץ מיותר.

יעקב פרי: צריכה לצאת קריאה מוועדת הכלכלה שאומרת שצריך לעשות את דור 3.

יעקב פרי: יש כאלה שמדברים על כך שצריך דור 4, אבל הפלסטינים לא כל כך מעוניינים בדור 4.

איתן כבל: הודעתי שאנחנו מתכוונים לקיים דיון שלם מיד עם חזרתנו מפגרה.

איתן כבל: יגיעו נציגי הממשלה.

איתן כבל: הם יגידו אם הם הגיעו להסכם, לא הגיעו להסכם.

איתן כבל: המנכ"ל יגיע כדי לומר פה את הדברים.

איתן כבל: כרגע הלכתי בתווך, לא רציתי לומר אמירה מפוצצת שלא יקרה איתה כלום.

איתן כבל: אני אזמן אותם בעניין הזה.

איתן כבל: הדברים יובאו לידיעתם.

אחמד טיבי: אני מבקש שהישיבה תהיה בשבועות הראשונים לחזרתנו מהפגרה.

אחמד טיבי: לא מקובל שפקיד ממשלה, בכיר ככל שיהיה, יאמר לחברי הכנסת לא לטפל בעניין x או y.

אחמד טיבי: זה לא מקובל עלי.

איתן כבל: שקלתי אם להקריא את המכתב הזה.

איתן כבל: בסוף החלטתי להביא את הדברים בשם אומרם.

איתן כבל: תודה רבה, הישיבה נעולה.